Diari Oficial de la Generalitat Valenciana


Sumari del DOGV 5882, del 30-10-2008 (2008/12597)

RESOLUCIÓ de 6 d'octubre de 2008, de la Direcció General d'Administració Autonòmica, per la qual es constitueix la borsa d'ocupació temporal per al nomenament de funcionaris interins, del grup A, sector administració especial, tècnic/a de Seguretat i Salut Laboral (INVASSAT).
------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5882

Data del DOGV
:   30-10-2008

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2008/12364


Data del document
:   06-10-2008

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * Institut Valencià de Seguretat i Salut en el Treball
    * administració regional
    * seguretat en el treball
    * treball temporal
    * concurs administratiu

RESOLUCIÓ de 6 d'octubre de 2008, de la Direcció General d'Administració Autonòmica, per la qual es constitueix la borsa d'ocupació temporal per al nomenament de funcionaris interins, del grup A, sector administració especial, tècnic/a de Seguretat i Salut Laboral (INVASSAT). [2008/12472]  
Tenint en compte la necessitat de cobertura de llocs del grup A, administració especial, tècnic/a de Seguretat i Salut Laboral, i com que no hi ha personal en borsa de treball d'aquesta categoria que complisca amb els requisits dels llocs adscrits a l'Institut Valencià de Seguretat i Salut en el Treball i atés que no és imminent la resolució de cap procés selectiu per a aquesta categoria, l'Orde de 17 de gener de 2006, de la Conselleria de Justícia, Interior i Administracions Públiques, sobre regulació de borses d'ocupació temporal per a proveir provisionalment llocs de treball de l'administració del Govern Valencià (DOGV de 25.01.2006), disposa, en l'article 1, la constitució de borses d'ocupació temporal per a l'exercici provisional de llocs de treball, mitjançant el nomenament de personal funcionari interí o mitjançant la contractació laboral temporal, segons corresponga a la naturalesa jurídica funcionarial o laboral dels llocs que es pretenguen cobrir.   
També estableix, l'esmentada Orde, que el personal inclòs en les esmentades borses serà baremat per la Comissió de Seguiment, de conformitat amb el barem regulat en l'article 10 de la present Orde.  
L'apartat dos de l'article 5, de la mateixa Orde, disposa així mateix que les borses de treball es convocaran mitjançant una resolució de la Direcció General d'Administració Autonòmica.   
Per tant, i fent ús de les facultats que té conferides, aquesta Direcció General d'Administració Autonòmica resol:  
Primer  
Convocar la constitució de la borsa d'ocupació temporal per al nomenament de funcionaris interins del grup A, sector administració especial, tècnic/a de Seguretat i Salut Laboral, per tal que, quan les necessitats del servei ho requerisquen, puguen proveir-se provisionalment llocs de treball dels referits grup, sector i naturalesa jurídica de l'administració del Govern Valencià, de conformitat amb el que estableix l'Orde de 17 de gener de 2006, de la Conselleria de Justícia, Interior i Administracions Públiques, reguladora de l'expressada matèria.  
Segon  
La Comissió de Seguiment de les borses d'ocupació temporal procedirà a la baremació dels mèrits presentats, amb motiu de la convocatòria de constitució de la borsa esmentada.   
Tercer  
La borsa, a què es refereix l'apartat anterior, estarà integrada pel personal que tot seguit es relaciona:  
1. Aspirants que reunisquen els requisits de titulació establits en l'article següent i superen la prova específica que es convocarà a aquest efecte, i que versarà sobre les matèries que es relacionen en l'annex I.  
2. El personal funcionari interí, cessat en llocs de les mateixes característiques als de l'especialitat convocada.  
Quart  
1. Per a formar part de la borsa caldrà complir amb els requisits següents:  
- Nacionalitat: ser espanyol o nacional d'un estat membre de la Unió Europea o nacional d'algun Estat a què s'aplique la llibertat de circulació de treballadors. Independentment de la seua nacionalitat, el cònjuge dels espanyols i dels nacionals d'algun dels estats membres de la Unió Europea, i quan així ho preveja el corresponent Tractat, el cònjuge dels nacionals d'algun Estat en què s'aplique la llibertat de circulació de treballadors, sempre que no estiguen separats de dret. Així mateix, i amb les mateixes condicions que els cònjuges, podran participar els descendents i els del seu cònjuge, menors de vint-i-un anys o majors de l'esmentada edat que visquen a costa seua.  
- Edat: tindre 16 anys i no haver arribat a l'edat de jubilació (65 anys).   
- Titulació: estar en possessió del títol de tècnic en Prevenció de Riscos Laborals, nivell superior, així com d'alguna de les titulacions següents: enginyeria industrial, enginyeria de camins, canals i ports, arquitectura, enginyeria agrònoma, enginyer forestal, enginyer d'organització industrial, enginyeria química o enginyeria de mines. En el cas de titulacions obtingudes a l'estranger, caldrà estar en possessió de la credencial que acredite la seua homologació.  
- Capacitat: no patir cap malaltia, ni estar afectat per limitació física o psíquica, incompatible amb l'exercici de les corresponents funcions.  
- Habilitació: no haver estat separat, mitjançant expedient disciplinari, del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial, per a l'accés al cos o escala de funcionari, o per a exercir funcions semblants a què exercien en el cas del personal laboral, en què haguera estat separat o inhabilitat. En el cas de ser nacional d'un altre Estat, no trobar-se inhabilitat o en situació equivalent, ni haver estat sotmés a cap sanció disciplinària o equivalent que impedisca, en el seu Estat, en els mateixos termes, l'accés a l'ocupació pública   
2. La possessió dels requisits de titulació s'acreditarà dins del termini de presentació de sol·licituds, llevat que ja consten acreditats i inscrits davant de la Direcció General d'Administració Autonòmica - Servei de Gestió de Personal - i en, aqueix cas, bastarà al·legar-los i indicar quan i a quins efectes es va presentar la documentació justificativa. La resta de requisits exigits haurà d'acreditar-se abans del nomenament, en el termini que a aquest efecte es concedisca.  
3. L'orde de prelació en la formació de la borsa s'obtindrà de la suma de la puntuació obtinguda en la prova selectiva, més la puntuació obtinguda en el barem de mèrits. En cas d'igualtat de puntuació, primarà la puntuació obtinguda pel personal discapacitat. Si l'empat es produeix entre dues persones discapacitades, s'elegirà el de major percentatge de minusvalidesa. Si encara persisteix l'empat, caldrà ajustar-se a la puntuació obtinguda en cada apartat del barem, començant pel primer. Si persisteix l'empat, es dirimirà a favor del sol·licitant de major edat.   
Cinqué  
La prova selectiva consistirà en el desenvolupament per escrit, en un temps màxim de 2 hores, de 3 supòsits pràctics referits a les matèries incloses en l'annex I. S'avaluarà amb un màxim de 75 punts, i hi caldrà un mínim de 38 punts per a superar-la.  
El lloc, data i hora de realització de la prova selectiva es publicarà amb almenys 15 dies d'antelació, en la pàgina web de la Direcció General d'Administració Autonòmica i als taulers d'anuncis de la seu central i direccions territorials de la Conselleria de Justícia i Administracions Públiques.  
La Comissió d'Avaluació, que avaluarà aquesta prova selectiva, estarà integrada per:  
Titulars:  
President:  
Jose Beltrán Aparici  
Vocals:   
Ricardo Goberna Ortiz  
Gustavo Arcenegui Parreño  
Ricardo Ferrer Montagud  
Secretari: un representant de la Direcció General d'Administració Autonòmica  
Suplents:  
President:  
Reyes Maximiliano Coronado Coronado  
Vocals:  
Fernando Pellicer Hernandis  
Juan Uriol Batuecas  
José Luis Llorca Rubio  
Secretari: un representant de la Direcció General d'Administració Autonòmica  
Sisé  
Solament es baremaran els mèrits dels aspirants que hagen superat la prova selectiva. Els mèrits al·legats pels participants hauran d'haver estat obtinguts o computats fins a la data de finalització del termini de presentació d'instàncies.   
Els aspirants s'ordenaran prenent en consideració els mèrits següents:   
1. Experiència professional:   
Temps de serveis prestats en llocs de treball del grup A, sector administració especial, tècnic/a de Seguretat i Salut Laboral i mateixa naturalesa jurídica de l'administració del Govern Valencià, o dels seus organismes autònoms, les competències dels quals, en matèria de personal, les exercisca la Conselleria de Justícia i Administracions Públiques, segons el que disposa l'article 27 de la Llei de Funció Pública Valenciana: 0,30 punts per cada mes complet de servei en actiu.   
Temps de serveis prestats en llocs de treball de l'administració del Govern Valencià, o dels seus organismes autònoms, les competències dels quals, en matèria de personal, les exercisca la Conselleria de Justícia i Administracions Públiques, segons el que disposa l'article 27 de la Llei de Funció Pública Valenciana, no previstos en l'anterior apartat: 0,20 punts per cada mes complet de servei en actiu.   
Temps de serveis prestats en altres administracions públiques, en llocs que pertanguen al grup A, sector administració especial, tècnic/a de Seguretat i Salut Laboral i mateixa naturalesa jurídica: 0,10 punts per cada mes complet de servei en actiu.   
Temps de serveis prestats en el sector privat en treballs per compte d'altri, autònoms i professionals, en llocs amb funcions de titulació de nivell superior i relacionades amb avaluacions de riscos, planificació d'activitats preventives, estudis de seguretat i salut en el treball d'obres de construcció i, en general, de les condicions de treball de les empreses i centres de treball, d'acord amb el que disposa la Llei de Prevenció de Riscos Laborals: 0,10 punts per cada mes complet de servei en actiu.   
El màxim de punts, a obtindre pel present apartat, serà de 10 punts.  
2. Valencià  
El coneixement de valencià es puntuarà d'acord amb la distribució següent:   
Certificat de coneixement oral: 0,75 punts.   
Certificat de grau elemental: 1 punt.   
Certificat de grau mitjà: 2 punts.   
Certificat de grau superior: 4 punts.   
Només es computarà el certificat de major nivell.   
3. Idiomes comunitaris.   
Pel coneixement d'idiomes comunitaris, fins a 2 punts, a raó de 0,40 punts per curs o la seua equivalència, si es tracta de cicles d'Escola Oficial d'Idiomes, així com 0,40 punts per cada 12 crèdits d'idioma comunitari, corresponent a títol oficial expedit per la Universitat, de llicenciatura en les distintes filologies, o de mestre: especialitat llengües estrangeres, sempre que els esmentats títols no hagen estat objecte d'avaluació per un altre apartat del barem.   
4. Personal discapacitat:  
Quan el grau de minusvalidesa siga igual o superior a 33 per cent: 4,5 punts.  
Quan el grau de minusvalidesa siga igual o superior al 65 per cent: 9 punts.  
Seté  
Els mèrits que s'acaben de relacionar s'acreditaran:   
1. Experiència professional: certificats oficials expedits per l'òrgan competent de l'administració corresponent. Només als efectes del present barem, els llocs de treball la naturalesa jurídica dels quals s'haja modificat, es considerarà que sempre han tingut la mateixa que posseïen en el moment de sol·licitud d'integració en la borsa.   
Els treballs realitzats en el sector privat s'acreditaran mitjançant el contracte de treball i certificat de l'empresa de les funcions desenvolupades, sempre que aquestes no puguen deduir-se dels termes del contracte. En tot cas, caldrà la presentació del certificat o vida laboral, que acredite haver cotitzat a la Seguretat Social durant tot el temps que s'al·legue, en el grup de cotització corresponent a la categoria de les places convocades.  
Per al supòsit de professionals i autònoms, llicència fiscal o IAE, i certificat de col·legiació, quan procedisca, així com certificat o vida laboral que acredite haver cotitzat a la Seguretat Social, durant tot el temps que s'al·legue en el grup o grups de cotització corresponents a la categoria convocada. Quan procedisca, i en substitució dels dits documents, s'aportarà certificat oficial que acredite haver cotitzat en el Règim Especial o en la Mutualitat corresponent.  
2. Valencià: certificats oficials expedits o homologats per la Junta Qualificadora de Coneixements del Valencià.   
3. Idiomes comunitaris: titulacions oficials expedides o homologades per òrgan competent.   
4. Personal discapacitat:  
Certificat justificatiu del grau de minusvalidesa, igual o superior al 33 per cent, expedit per l'òrgan competent.  
Certificat de capacitats a l'efecte de la demanda d'ocupació o, si fa al cas, l'acreditació d'haver-lo sol·licitat.  
La documentació presentada haurà d'anar degudament acarada.  
Vuité  
1. Els aspirants presentaran la sol·licitud d'inscripció i la documentació acreditativa dels mèrits al·legats. Els mèrits que no consten inscrits, i que no s'acrediten del mode establit en l'apartat cinqué, no s'avaluaran; els mèrits inscrits i/o els acreditats hauran d'haver estat obtinguts fins a la data de finalització del termini de presentació de sol·licituds d'inscripció en la borsa.  
2. La documentació requerida haurà de presentar-se en el termini de deu dies hàbils, comptadors des de l'endemà de la publicació de la present Resolució en el Diari Oficial de la Comunitat Valenciana, a les seus de la Conselleria de Justícia i Administracions Públiques d'Alacant, Castelló i València o en qualsevol de les oficines públiques previstes en l'article 38 de la Llei 30/1992, de Règim Jurídic de les Administracions Públiques i del Procediment Administratiu Comú.  
3. Acabat el termini de presentació de sol·licituds, el llistat provisional d'admesos es farà pública en la pàgina web de la Direcció General d'Administració Autonòmica i als taulers d'anuncis de la seu central i direccions territorials de la Conselleria de Justícia i Administracions Públiques.   
4. Els aspirants podran, en el cas d'error o exclusió, esmenar els defectes en què hagen incorregut en la seua sol·licitud, o realitzar les al·legacions que tinguen per convenient en el termini de 10 dies hàbils, comptadors a partir del dia següent de la publicació de la relació provisional d'admesos i exclosos, d'acord amb el que estableix l'article 71 de la Llei de Règim Jurídic de les Administracions Publiques i del Procediment Administratiu Comú.   
5. La Comissió de Seguiment estudiarà les al·legacions presentades i, en el termini màxim d'un mes, formularà proposta del llistat definitiu a la Direcció General d'Administració Autonòmica, que dictarà una resolució i ordenarà la seua publicació en els llocs indicats anteriorment.  
6. En la resolució mitjançant la qual es faça pública la llista definitiva d'admesos a la realització de la prova s'establirà, amb almenys 15 dies d'antelació, la data, el lloc de celebració i l'hora de començament de la mateixa, així com l'orde de crida dels aspirants, i s'iniciarà l'orde en la lletra Z conforme el resultat del sorteig celebrat el dia 15 d'abril de 2008 (DOCV, número 5755, de 5 de maig de 2008).  
En finalitzar la prova selectiva es publicarà, a les seus de la Conselleria de Justícia i Administracions Públiques d'Alacant, Castelló i València, i en la pàgina web de la Direcció General d'Administració Autonòmica, la relació d'aspirants que han superat la prova amb expressió del seu nom, cognoms, DNI i la puntuació obtinguda.  
Els aspirants disposaran d'un termini de 10 dies per a formular les reclamacions que estimen adients, en relació amb la puntuació atorgada en la prova selectiva.   
7. Una vegada baremats els mèrits, la Comissió de Seguiment de Borses exposarà a les seus de la Conselleria de Justícia i Administracions Públiques d'Alacant, Castelló i València, i en la pàgina web de la Direcció General d'Administració Autonòmica, les llistes provisionals d'aspirants amb la puntuació obtinguda, després de la suma desglossada en els distints apartats del barem, i se'ls concedirà un termini de 10 dies hàbils, perquè formulen les reclamacions que estimen pertinents en relació amb la baremació.  
8. Resoltes les possibles reclamacions, la Comissió de Seguiment de Borses, mitjançant anunci, publicarà a les seus de la Conselleria de Justícia i Administracions Públiques d'Alacant, Castelló i València, i en la pàgina web de la Direcció General d'Administració Autonòmica, les llistes definitives amb la puntuació obtinguda.   
9. La sol·licitud d'inscripció, a què es refereix els punts precedents, s'acompanya com a annex II en la present resolució.   
10. El personal funcionari interí que cesse en l'administració del Consell o en els seus organismes autònoms, les competències dels quals, en matèria de personal, les exercisca la Conselleria de Justícia, Interior i Administracions Públiques, disposarà igualment de deu dies, comptadors a partir de la data del cessament, per a presentar, davant de la Comissió de Seguiment de les Borses d'Ocupació Temporal, la sol·licitud d'inscripció en la borsa i el full d'autobaremació amb la documentació acreditativa dels mèrits al·legats, en els mateixos llocs a què s'ha al·ludit en el punt 1.   
Els mèrits al·legats hauran d'haver-se obtingut amb anterioritat a la finalització del termini de presentació de sol·licituds, que s'obri amb la publicació de la present resolució.  
El personal cessat que, no presente la sol·licitud d'incorporació en el termini previst, s'entendrà decaigut en el seu dret.  
Nové  
1. L'àmbit territorial d'aquesta borsa d'ocupació és de caràcter provincial i la provisió de llocs, amb caràcter interí, s'efectuarà segons el que preveu l'article 3 i concordants de l'Orde de 17 de gener de 2006, de la Conselleria de Justícia, Interior i Administracions Públiques, sobre regulació de borses d'ocupació temporal, per a proveir provisionalment llocs de treball en l'administració del Govern Valencià.   
2. Sense perjudici d'allò que s'ha indicat en el paràgraf anterior, els qui estigueren interessats a poder obtindre destinació en província o províncies diferents de les del seu domicili, hauran de fer-ho constar en la sol·licitud d'inscripció, i s'haurà de respectar-se l'orde de prelació segons la puntuació, amb independència de quin siga el domicili de l'aspirant.  
Desé  
1. La present resolució posa fi a la via administrativa i contra aquesta caldrà interposar recurs de reposició, amb caràcter potestatiu, davant del mateix òrgan que l'ha dictada, en el termini d'un mes, a partir de l'endemà al de la seua publicació; de conformitat amb els articles 109, 110, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
3. Si no es recorre en reposició i d'acord amb el que disposen els articles 8, 14 i 46 de la Llei 29/1998, Reguladora de la Jurisdicció Contenciosa Administrativa, les persones interessades poden interposar recurs contenciós administratiu davant del Jutjat Contenciós Administratiu de València, en el termini de dos mesos, comptadors des de l'endemà de la publicació d'aquesta resolució.   
3. Les citacions en els recursos contenciós administratius, que se substancien contra la present resolució, es realitzaran mitjançant la inserció del corresponent edicte en el Diari Oficial de la Comunitat Valenciana.  
València, 6 d'octubre de 2008.- El director general d'Administració Autonòmica: Pedro Javier García Ribot.  
ANNEX I  
TEMARI BORSA D'OCUPACIÓ TEMPORAL GRUP A TÈCNICS DE SEGURETAT I SALUT EN EL TREBALL  
Part 1. Conceptes generals de la Prevenció de Riscos Laborals. Àmbit jurídic   
1. El marc jurídic de la prevenció de riscos laborals a Espanya (II): L'Institut Nacional de Seguretat i Higiene en el Treball. Els òrgans tècnics de les Comunitats Autònomes. La Comissió Nacional de Seguretat i Salut en el Treball. La Fundació per a la Prevenció de Riscos Laborals. La Seguretat Social i les Mútues d'Accidents de Treball i Malalties Professionals.   
2. Decret 123/2001, de 10 de juliol, del Govern valencià, de 17 de gener pel qual s'aprova el reglament dels Servicis de Prevenció de riscos laborals en l'àmbit de l'Administració de la Generalitat i els seus organismes autònoms. Orde de 6 d'agost de 2001, del conseller de Sanitat per la qual s'estructura i organitza el Servici de Prevenció de Riscos Laborals del Sector Sanitari de la Generalitat Valenciana. Orde d'1 de febrer de 2002, de la Conselleria de Justícia i Administracions Públiques, per la qual es desplega l'estructura del Servici de Prevenció de Riscos Laborals dels sectors d'Administració Pública i Justícia. Orde de 18 de juny de 2002, de la Conselleria de Cultura i Educació per la qual es desplega l'estructura del Servici de Prevenció de Riscos Laborals del Sector Docent.   
3. Llei 2/2004, de 28 de maig, de la Generalitat, de Creació de l'Institut Valencià de Seguretat i Salut en el Treball. Decret 122 /2006, de 8 de setembre, del Consell, pel qual s'aprova el Reglament Orgànic i Funcional de l'Institut Valencià de Seguretat i Salut en el Treball (INVASSAT). Resolució de 23 de febrer de 2006, del conseller d'Economia, Hisenda i Ocupació, per la qual s'ordena la publicació en el Diari Oficial de la Generalitat Valenciana de l'acord del Ple del Consell General de l'Institut Valencià de Seguretat i Salut en el Treball, pel qual aprova el seu reglament de règim intern.   
4. El Reglament dels Servicis de Prevenció. La integració de l'activitat preventiva. El pla de prevenció. L'avaluació dels riscos. La planificació de l'activitat preventiva. L'organització de recursos per a les activitats preventives. Servicis de Prevenció: característiques, funcions. Acreditació dels servicis de prevenció aliens.   
5. Reial Decret 689/2005, de 10 de juny, pel qual es modifica el Reglament d'Organització i Funcionament de la Inspecció de Treball i Seguretat Social, aprovat pel Reial Decret 138/2000, de 4 de febrer, i el Reglament general sobre procediments per a la imposició de sancions per infraccions d'orde social i per als expedients liquidatoris de quotes a la Seguretat Social, aprovat pel Reial Decret 928/1998, de 14 de maig, per a regular l'actuació dels tècnics habilitats en matèria de prevenció de riscos laborals.(\*)  
6. Llei 32/2006, de 18 d'octubre, reguladora de la Subcontractació en el Sector de la Construcció.   
Part 2 Seguretat en el treball   
1. Els costos dels accidents de treball: cost humà i cost econòmic dels accidents de treball. Cost per a l'accidentat. Cost per a l'empresa. Cost per a la societat. Anàlisi cost-benefici de la prevenció. L'anàlisi estadística d'accidents en l'empresa: concepte i objectius. Tipus de diagrames que es poden obtindre.   
2. Investigació d'accidents de treball: objectius de la investigació dels accidents de treball. Accidents que s'han d'investigar. Metodologia de la investigació d'accidents. L'informe resultant de la investigació d'un accident. Característiques que han de complir les propostes preventives emanades de la investigació d'un accident. La investigació d'accidents pel mètode de l'arbre de causes.   
3. Normes i senyalització de seguretat: concepte de norma de seguretat. Classificació de les normes de seguretat. Principis bàsics requerits en una norma de seguretat. Contingut d'una norma de seguretat. Fases d'implantació d'una norma de seguretat. Conceptes i requisits de la senyalització de seguretat. El Reial Decret 485/1997, de 14 d'abril, sobre senyalització de seguretat i salut en el treball.   
4. Riscos en els llocs de treball: el Reial Decret 486/1997, de 14 d'abril, sobre disposicions mínimes de seguretat i salut en els llocs de treball.   
5. Prevenció i protecció contra incendis: conceptes bàsics sobre causes i propagació dels incendis. Principis generals de prevenció i protecció. Productes inflamables i explosius i el seu emmagatzemament. Reglamentació d'indústria d'instal'lacions de protecció contra incendis. La Norma Bàsica d'Edificació NBE-CPI 96. L'aplicació de les disposicions específiques de les Comunitats Autònomes i de les ordenances municipals. El Reglament de Seguretat contra incendis en els establiments industrials. Plans d'emergència i d'autoprotecció.   
6. Tecnologia mecànica: fosa. Models i caixes de mascles. Modelatge en arena. Defectes de les peces procedents de fosa. Conformat per deformació plàstica. Processos d'estirat. Processos d'extrusió. Processos de laminació. Processos de forja. Conformat per eliminació de material. Teories de tall. Potència de tall. Ferramentes de tall. Tornejat. Fresatge. Mecanitzat de forats. Rectificat. Mecanitzat amb arrancada de borumballa. Utilització d'equips de treball: el Reial Decret 1215/1997, de 18 de juliol, sobre utilització pels treballadors dels equips de treball. Anàlisi i avaluació de riscos. Procediments d'adequació i posada en conformitat.   
7. Riscos deguts a l'electricitat (I): efectes nocius de l'electricitat. Lesions produïdes per l'electricitat en el cos humà. Factors que influïxen en l'efecte elèctric. Actuació en cas d'accident elèctric.   
8. Riscos deguts a l'electricitat (II): tipus de contacte elèctrics. Protecció contra contactes elèctrics directes. Protecció contra contactes elèctrics indirectes. La seua fiabilitat. El Reial Decret 614/2001, de 8 de juny, sobre disposicions mínimes per a la protecció de la salut i seguretat dels treballadors davant del risc elèctric; treballs sense tensió, treballs en tensió, maniobres, mesuraments, assajos i verificacions, treballs en proximitat, treballs en emplaçaments amb risc d'incendi i explosió.  
9. Fonaments de la soldadura. Procediments de soldadura. Oxigàs. Amb elèctrode revestit. Soldadures TIG, MIG/MAG, per arc submergit. Soldadures per resistència Principals riscos presents en operacions de soldadura. Mesures preventives. Equips de protecció individual utilitzats en operacions de soldadura; protecció ocular i criteris per a la seua selecció, protecció de les diferents parts del cos, protecció de les mans.   
10. El Reial Decret 1244/1979, de 4 d'abril, pel qual s'aprova el Reglament d'Aparells a Pressió: aparells a què es referix el reglament, inspeccions i proves, autorització d'instal'lació i posada en servici dels aparells a pressió. Vigilància del mercat, requisits tècnics, classificació dels equips a pressió, avaluació de conformitat, quadres d'avaluació de conformitat.   
11. Explosions: concepte d'explosió i d'atmosfera explosiva. Pols inflamables i combustibles. Límits i valors de referència. Emplaçaments perillosos. Classificació i característiques de les àrees en què poden formar-se atmosferes explosives. Mesures de protecció davant d'atmosferes explosives. Aparells i sistemes de protecció per a ús en atmosferes potencialment explosives. Legislació aplicable a treballs en atmosferes explosives.   
12. Espais confinats: concepte d'espai confinat. Perills associats a un espai confinat. Actuació davant d'un espai confinat. El permís de treball; contingut del permís de treball. Procediments d'emergència i rescat. Entrenament i deures de l'equip de treball en l'espai confinat. Cancel'lació del permís de treball.   
13. Seguretat i salut en els treballs agrícoles: riscos derivats de la utilització de maquinària agrícola, normativa aplicable. Riscos derivats de la utilització de productes químics, normativa aplicable.   
14. Seguretat i salut en els treballs a bord dels vaixells de pesca: principals riscos. El Reial Decret 1216/1997, de 18 de juliol. El Reial Decret 258/1999, de 12 de febrer pel qual s'establixen condicions mínimes sobre la protecció de la salut i l'assistència mèdica dels treballadors del mar.   
15. Seguretat i salut en les obres de construcció. Legislació aplicable. L'estudi i els plans de seguretat i salut en el treball. El coordinador de seguretat, la direcció facultativa i la propietat. Disposicions mínimes de seguretat i salut en les obres de construcció.   
Part 3: Higiene industrial   
1. Toxicologia industrial. Concepte de tòxic. Definició i classificació dels contaminants. Vies d'exposició. Mecanismes de toxicitat. Relació dosi-efecte i dosi-resposta. Efectes: classificació fisiopatològica dels contaminants químics.   
2. Legislació sobre classificació, envasament i etiquetatge de substàncies i preparats perillosos. Característiques de perillositat dels productes químics. Criteris de classificació de substàncies i preparats perillosos. Mecanismes d'informació: etiquetes. Fitxes de dades de seguretat.   
3. Criteris de valoració d'agents químics. Límits d'exposició professional per a agents químics a Espanya. Valors límits ambientals (VLA). Directrius per a l'avaluació de l'exposició per inhalació d'agents químics. Valoració per comparació amb el VLA d'exposició diària VLA-ED. Valoració per comparació amb el VLA d'exposicions curtes VLA-EC. Mesuraments periòdics de control. Valors límits biològics (VLB). Control biològic.  
4. Mesurament dels contaminants químics. Mesuraments puntual i mitjà. Mesuraments personals i ambientals. Instruments de lectura directa. Sistemes actius de presa de mostres. Calibratge dels equips. Sistemes passius de presa de mostres. Transport i conservació de les mostres. Representativitat dels mesuraments. Estratègies de mostratge. Condicionants de la presa de mostres. Control de qualitat dels equips de mesura.  
5. Control de les exposicions. Tècniques generals: accions de control tècniques. Accions de control organitzatives. Priorització del control de riscos. Accions sobre l'agent. Accions sobre el procés. Accions en el local de treball. Accions en els mètodes de treball. Ventilació general per dilució: tipus i aplicació. Criteris de disseny d'un sistema de ventilació general. Ventilació per extracció localitzada.   
6. El Reial Decret 374/2001, de 6 d'abril, sobre riscos relacionats amb els agents químics durant el treball. Objecte i àmbit d'aplicació. Avaluació dels riscos. Mesures de prevenció generals i específiques. Vigilància específica de la salut. Mesures a adoptar davant d'accidents, incidents i emergències. Prohibicions d'agents i activitats. Informació i formació dels treballadors amb relació als riscos per agents químics.  
   
7. Agents carcinògens. Patogènesi del càncer. Carcinogènesi química i els seus mecanismes d'actuació. Avaluació de l'exposició a carcinògens. Reial Decret 665/1997 sobre la protecció dels treballadors contra els riscos relacionats amb l'exposició a agents cancerígens i mutàgens durant el treball. Normativa sobre l'amiant.   
8. Agents biològics. Característiques dels agents biològics: virus, bacteris, fongs, protozous i helmints. Principals efectes per a la salut. Factors de l'exposició a agents biològics. Avaluació dels agents biològics. Control de l'exposició a agents biològics. Concepte de contenció: principals mesures de contenció. Aplicació de les mesures de contenció. Reial Decret 664/1997, sobre la protecció dels treballadors contra els riscos relacionats amb l'exposició a agents biològics durant el treball.   
9. Soroll i vibracions. Fonaments d'acústica. Magnituds i unitats. Anatomia i fisiologia de l'orella. Efectes del soroll. Mesurament del soroll. Equips de mesurament. Valoració d'exposició laboral a soroll. Principis de control de soroll. Legislació aplicable a l'exposició laboral al soroll. Física de les vibracions. Mesura de les vibracions. Vibracions mà-braç: efectes, avaluació i control de l'exposició. Vibracions del cos complet: efectes, avaluació i control de l'exposició a vibració del cos complet. Legislació aplicable a l'exposició laboral a vibracions.   
10. Ambient tèrmic. Equació del balanç tèrmic. Mecanismes de termoregulació i d'intercanvi de calor entre l'organisme i l'ambient. Efectes de la calor i el fred sobre l'organisme. Mètodes de valoració: Índex WBGT (Wet bulbe globe temperature). Índex de sudoració requerida. Índex IREQ (Aïllament requerit de la vestimenta). Índex WCI (índex de refredament pel vent). Control de les exposicions. Principals mesures preventives.   
11. Prevenció de riscos per exposició a radiacions no ionitzants: classificació i característiques físiques de les principals radiacions no ionitzants. Riscos, activitats amb risc, avaluació del risc per exposició i mesures preventives contra l'exposició a radiacions ultravioleta, llum visible, radiacions infraroges, microones i làssers. Problemàtica de les radiacions de baixa freqüència. Exposició a camps elèctrics i magnètics. Legislació comunitària aplicable.   
12. Radiacions ionitzants. Tipus de radiacions ionitzants. Interacció de les radiacions ionitzants amb la matèria: irradiació i contaminació. Efectes de les radiacions ionitzants. Mètodes de detecció i mesurament de les radiacions ionitzants. Protecció radiològica: mesures bàsiques de protecció radiològica. Reial Decret 783/2001, Reglament sobre protecció sanitària contra radiacions ionitzants. Radiació natural: radó. Radiació còsmica (aeronaus). Instal'lacions nuclears i radioactives. Instal'lació i utilització d'aparells de rajos X amb fins de diagnòstic mèdic.   
13. Riscos higiènics de caràcter general en la indústria química i la seua prevenció. Activitats específiques: indústria farmacèutica. Indústria del plàstic i del cautxú. Particularitats dels processos, riscos higiènics i la seua prevenció. Laboratoris químics: riscos específics. Disseny dels laboratoris. Ventilació de laboratoris. Avaluació i control dels seus riscos.  
14. Centres sanitaris. Riscos específics associats a les diferents activitats. Agents químics: citostàtics, anestèsics, desinfectants i esterilizants, avaluació i control de riscos. Agents biològics: infeccions nosocomials. Peculiaritats de l'exposició a agents biològics en hospitals. Avaluació i control de riscos. Agents físics: ús mèdic de les radicacions ionitzants i no ionitzants. Avaluació i control de riscos. Riscos associats a les activitats no sanitàries dels centres sanitaris.   
15. Riscos higiènics en l'agricultura i en la indústria alimentària. Agricultura. Riscos específics. Riscos derivats del maneig de plaguicides. Aspectes toxicològics dels principals grups de plaguicides. Avaluació i control de riscos. Operacions en vivers i hivernacles. Indústria alimentària, sectors específics: càrnia, avícola, làctia, conserves alimentàries, cereals, forns. Riscos específics i la seua prevenció.  
Part 4: Ergonomia i psicosociologia aplicada   
1. Ergonomia: conceptes i objectius. Metodologia ergonòmica. Models i mètodes aplicables en Ergonomia. Procediment metodològic per a l'avaluació de riscos en Ergonomia i Psicosociologia.   
2. Tècniques d'investigació en Ergonomia i Psicosociologia: L'observació, les entrevistes i els grups de discussió. L'enquesta i les escales d'actituds. Mètodes estadístics més aplicats en Ergonomia i Psicosociologia: elecció del tipus d'estudi, selecció de la mostra, definició i selecció de les variables d'estudi, arreplegada i anàlisi de les dades.   
3. Qualitat de l'ambient interior: factors que la determinen, riscos associats, la seua avaluació, prevenció i control. Els factors ambientals en el Reial Decret 486/1997: les condicions ambientals i d'il'luminació mínimes dels llocs de treball; criteris per a la seua avaluació i condicionament.   
4. Avaluació del benestar tèrmic. Normativa aplicable. Els índexs PMV i PPD.   
5. Avaluació de l'ambient físic basada en la valoració dels seus efectes sobre el treballador: Reaccions subjectives i comportamentals, i respostes psicofisiològiques. Aspectes ergonòmics del soroll i la seua avaluació: criteris SIL i NR.   
6. Principis ergonòmics aplicables per al disseny del lloc de treball. Bases antropomètriques dinàmiques i estàtiques.   
7. Pantalles de visualització de dades: metodologia per a l'avaluació específica dels riscos derivats. Condicionament dels llocs de treball amb pantalles de visualització de dades. El Reial Decret 488/1997.   
8. Càrrega física de treball: fisiologia de l'activitat muscular. La capacitat de treball física. Mesurament de la càrrega derivada del treball dinàmic per mitjà del consum d'oxigen. Fatiga física i la seua recuperació. Càrrega física de treball: la seua valoració per mitjà del mesurament de la freqüència cardíaca. Els criteris de Chamoux i de Frimat. Manipulació manual de càrregues. Riscos associats i la seua prevenció. El Reial Decret 487/1997.   
9. Postures de treball: factors que les determinen. Criteris per a l'avaluació de les postures de treball. Riscos derivats de les postures de treball i la seua prevenció. Mètodes d'avaluació de les postures de treball basats en l'observació. El mètode OWAS i el mètode REREBA.  
10. Trastorns osteomusculars de l'extremitat superior. Identificació dels factors de risc associats i la seua prevenció. Avaluació d'estos riscos; El mètode RULA, l'Ergo-IBV i el Strain Index.   
11. Càrrega mental de treball: factors determinants i característiques de la càrrega mental. Efectes derivats i la seua prevenció. Mètodes d'avaluació basats en factors de càrrega inherents a la tasca. Mètodes d'avaluació basats en les alteracions fisiològiques, psicològiques i de comportament dels individus.   
12. Factors psicosocials: els aspectes relatius al disseny de les tasques. Riscos derivats de la divisió del treball i la seua prevenció. Els aspectes relatius a l'organització del temps de treball. Riscos derivats del treball a torns i nocturn. Metodologia per a l'avaluació dels factors psicosocials. El mètode d'avaluació de l'INSHT.   
13. Estrés laboral: estresors; factors modulars de l'estrés; respostes fisiològiques, cognitives i comportamentals a l'estrés. Conseqüències de l'estrés per a l'empresa i l'individu. Avaluació i prevenció del risc derivat de l'estrés laboral.   
14. La violència, l'acaçament i fustigació en el treball (mobbing). El treball sota pressió. Motivació i satisfacció laboral. L'efecte del «cremat» (burn out). Altres aspectes d'índole psicosocial.   
15. La intervenció psicosocial: sobre l'organització del treball, sobre l'estil de direcció, i sobre els individus. Processos organitzacionals per al control del risc. Comunicació i sistemes d'informació. Motivació. Campanyes de divulgació i sensibilització. Tècniques de participació. Tècniques de negociació.   
ANNEX II  
MODEL D'INSTÀNCIA  
COGNOMS:...............................................................................  
NOM:....................................DNI/NRP:......................................  
ADREÇA ....................................................................................  
TELÈFON...................................................................................  
FAX MÉS PRÒXIM ...................................................................  
LLISTA DE DOCUMENTS QUE PRESENTA: (assenyaleu amb una X).  
 1. Fotocòpia del DNI  
 2. Currículum.  
 3. Certificats relatius a:  
 3.1. Experiencia profesional.  
 3.2. Titulacions.  
 3.3. Coneixements de valencià.  
 3.4. Coneixements d'idiomes comunitaris.  
 4. Altres certificats.  
Discapacitat ( si escau)